|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина Војводина**Покрајински секретаријат за****здравство**Булевар Михајла Пупина 16, 21000 Нови СадТ: +381 21 487 4385 Ф: +381 21 456 119psz@vojvodina.gov.rs |

На основу чл. 11. и 23. став 4. Покрајинске скупштинске одлуке о буџету Аутономне покрајине Војводине за 2025. годину („Службени лист АПВ”, брoj 57/24) и Решења о покретању поступка за доделу средстава путем јавног конкурса Покрајинског секретаријата за здравство број:000222334 2025 80253 001 000 000 001 01 001 од 27. јануара 2025. године, а у вези с чланом 12. став 2. Закона о здравственој заштити („Службени гласник РС”, бр. 25/19 и 92/23 – аутентично тумачење), Покрајински секретаријат за здравство расписује

**Ј А В Н И К О Н К У Р С**

**ЗА ФИНАНСИРАЊЕ ОДНОСНО СУФИНАНСИРАЊЕ ИЗГРАДЊЕ, ОДРЖАВАЊА**

**И ОПРЕМАЊА ЗДРАВСТВЕНИХ УСТАНОВА У 2025. ГОДИНИ**

Покрајински секретаријат за здравство, у складу с чланом 12. став 2. Закона о здравственој заштити („Службени гласник РС”, бр. 25/19 и 92/23 – аутентично тумачење), Покрајинском скупштинском одлуком о буџету Аутономне покрајине Војводине за 2025. годину („Службени лист АПВ”, број 57/24) и Финансијским планом Покрајинског секретаријата за здравство за 2025. годину, финансираће односно суфинансираће у 2025. години изградњу, одржавање и опремање здравствених установа чији је оснивач Аутономна покрајина Војводина, у складу са законом и планом мреже здравствених установа, односно инвестиционо улагање, инвестиционо одржавање просторија, медицинске, немедицинске опреме, превозних средстава и опреме у области интегрисаног здравственог информационог система, изузев трошкова текућег одржавања објеката и просторија и текућег сервисирања медицинске, немедицинске опреме, превозних средстава и опреме у области интегрисаног здравственог информационог система, – са укупно 1.741.000.000,00 динара. Обезбеђење средстава за финансирање односно суфинансирање наведених намена су предмет конкурса.

По овом јавном конкурсу, средства ће се доделити у складу с Одлуком о поступку и критеријумима за доделу буџетских средстава Покрајинског секретаријата за здравство за изградњу, одржавање и опремање здравствених установа чији је оснивач АП Војводина („Службени лист АПВ”, број 2/25), која је доступна и на огласној табли Покрајинског секретаријата за здравство и објављена на интернет страници [www.zdravstvo.vojvodina.gov.rs](http://www.zdravstvo.vojvodina.gov.rs). Финансијске обавезе реализоваће се у складу с ликвидним могућностима буџета Аутономне покрајине Војводине за 2025. годину.

Право учешћа на конкурсу имају здравствене установе чији је оснивач Аутономна покрајина Војводина, основане средствима у јавној својини, у складу са Планом мреже здравствених установа.

Пријава на јавни конкурс подноси се у једном примерку, на обрасцу пријаве који се може преузети у Покрајинском секретаријату за здравство Нови Сад, Булевар Михајла Пупина број 16, II спрат, канцеларија 42 (тел. 487-4514), као и на интернет страници наведеног секретаријата: [www.zdravstvo.vojvodina.gov.rs](http://www.zdravstvo.vojvodina.gov.rs).

Пријаве се подносе Покрајинском секретаријату за здравство, Булевар Михајла Пупина број 16, 21108 Нови Сад – поштом, електронском поштом на адресу psz@vojvodina.gov.rs ако је захтев потписан квалификованим сертификатом за електронски потпис или лично у Писарници покрајинских органа управе у згради Покрајинске владе, Булевар Михајла Пупина број 16, 21108 Нови Сад, с назнаком – „За конкурс изградња, одржавање и опремање здравствених установа” или у било коју писарницу државног органа или органа локалне самоуправе на територији Републике Србије.

Неблаговремене и непотпуне пријаве, пријаве које су поднела неовлашћена лица и пријаве које нису поднете на прописаном обрасцу – неће се разматрати. Конкурсна документација се не враћа.

Рок за подношење пријава на јавни конкурс – од дана објављивања у ''Службеном листу АПВ'' до утрошка средстава предвиђених за доделу по овом јавном конкурсу, а најкасније до 30. новембра 2025. године.

Поступак конкурса за доделу средстава спроводи комисија коју образује покрајински секретар за здравство. Разматрање и процену пријава приспелих на јавни конкурс Комисија врши најмање свака два месеца у току периода на који је јавни конкурс отворен. Након разматрања и процене пријава приспелих на јавни конкурс, комисија сачињава бодовну листу и образложени предлог за доделу средстава по јавном конкурсу. Покрајински секретар за здравство разматра предлог комисије и доноси одлуку о додели средстава – у складу с ликвидним могућностима буџета – која је коначна. Пријаве за доделу средстава бодују се према следећим критеријумима:

* степен неопходности реализације тражене изградње, одржавања, односно опремања здравствене установе за организацију рада и обављање делатности здравствене установе – укупан број бодова који се може доделити јесте 30;
* допринос тражене изградње, одржавања, односно опремања здравствене установе унапређивању доступности и приступачности здравствене заштите, односно скраћењу чекања на здравствену услугу – укупан број бодова који се може доделити јесте 30;
* степен хитности у односу на могућност/немогућноаст пружање здравствених услуга пацијентима – укупан број бодова који се може доделити јесте 10;
* постојање налога инспекције за поступање – укупан број бодова који се може доделити јесте 5;
* допринос увођењу и примени нових здравствених технологија – укупан број бодова који се може доделити јесте 5;
* висина тражених средстава, те однос трошкова и очекиваних резултата – укупан број бодова који се може доделити јесте 15,
* немогућност обезбеђења средстава из других извора – укупан број бодова који се може доделити јесте 5.

Резултати конкурса биће објављени на интернет страници Покрајинског секретаријата за здравство [www.zdravstvo.vojvodina.gov.rs](http://www.zdravstvo.vojvodina.gov.rs/).

**ПОКРАЈИНСКИ СЕКРЕТАРИЈАТ ЗА ЗДРАВСТВО**

Број: 000222334 2025 80253 001 000 000 001 01 002

Дана: 29. јануара 2025. године

  **ПОКРАЈИНСКИ СЕКРЕТАР**

 **ЗА ЗДРАВСТВО**

  **др Милан Попов, с.р.**